b"\n_START_ARTICLE_\nKoirala-familien\n_START_PARAGRAPH_\nKoirala er navnet p\xc3\xa5 en familie som har v\xc3\xa6rt ledende i Nepals politikk fra slutten av 1940-tallet til i dag. Familiens viktigste medlem er det Nepalske Kongresspartiets stifter og legendariske leder, B. P. Koirala. Partiets leder i 2006 er hans yngre bror, G.P. Koirala, som har fylt opp partiledelsen med yngre familiemedlemmer for \xc3\xa5 sikre sin makt over partiet._NEWLINE_Den moderne Koirala-klanen er stor og uoversiktlig. Her er noen av dens mest kjente medlemmer.\n_START_SECTION_\n1. generasjon: Krishna Prasad Koirala\n_START_PARAGRAPH_\nKrishna Prasad Koirala var en rik forretningsmann fra Tarai-byen Biratnagar, og kjent som en tidlig forkjemper for demokrati. Statsminister Chandra Shamsher Rana konfiskerte hans eiendom og tvang ham til \xc3\xa5 dra i eksil til India med hele sin familie i 1917, der familien fikk ei vanskelig tid. _NEWLINE_K. P. Koirala blei medlem av det indiske Kongresspartiet. Han var ogs\xc3\xa5 med p\xc3\xa5 \xc3\xa5 starte den nepalske avisa The Gorkha. Som et symbol for kampen for demokrati fikk han tilnavnet Nepals Gandhi._NEWLINE_Etter at han vendte tilbake til Nepal, blei han fengsla av statsminister Judha Shamsher Rana fordi han st\xc3\xb8tte indernes anti-engelske \xc2\xabQuit India Campaign\xc2\xbb. Han d\xc3\xb8de i fengsel i 1943, og feires fortsatt som en martyr for demokratiet i Nepal.\n_START_SECTION_\nKP Koiralas barn og deres ektefeller\n_START_PARAGRAPH_\nKrishna Prasad Koirala hadde fem s\xc3\xb8nner og fire d\xc3\xb8tre.\n_START_SECTION_\nKPs s\xc3\xb8nner\n_START_PARAGRAPH_\nTre s\xc3\xb8nner blei statsministre i Nepal:_NEWLINE_Matrika Prasad Koirala (ogs\xc3\xa5 kjent som M.P. Koirala eller bare M.P.) (f\xc3\xb8dt 1907, d\xc3\xb8d 1997) blei Nepals f\xc3\xb8rste ikke-Rana-statsminister p\xc3\xa5 105 \xc3\xa5r i 1951. Han var eldre halvbror av BP Koirala og GP Koirala (se nedafor). Han var rekna som den mer ber\xc3\xb8mte BPs viktigste konkurrent og rival, og mer konservativ enn B.P. _NEWLINE_Bishweshwar Prasad Koirala (ofte kalt B.P. Koirala eller bare BP) (f\xc3\xb8dt 1915, d\xc3\xb8d 1982) var den mektigste og viktigste politikeren fra Koirala-famlilien. Han var grunnleggeren og den viktigste lederen av Nepals st\xc3\xb8rste og mest betydningsfulle parlamentariske parti, Kongresspartiet (Nepal Congress \xe2\x80\x93 NC), og statsminister p\xc3\xa5 1950-tallet._NEWLINE_Sushila Koirala er B.P.s enke._NEWLINE_Girija Prasad Koirala (ofte kalt GP Koirala) (f\xc3\xb8dt 1925), yngste bror av BP, blei Konresspartiets viktigste leder etter at BP d\xc3\xb8de, s\xc3\xa6rlig etter en maktkamp i partiet f\xc3\xb8rst p\xc3\xa5 1990-tallet. Han blir anklaga for nepotisme fordi han behersker kongresspartiet ved \xc3\xa5 fylle dets ledende organer med slektninger fra Koirala-familien. Han har v\xc3\xa6rt statsminister flere ganger etter at parlamentarismen blei gjeninnf\xc3\xb8rt i 1990._NEWLINE_Keshav Prasad Koirala (f\xc3\xb8dt 1922, d\xc3\xb8d 1974) var agronom og forstmann._NEWLINE_Nona Koirala (1928(?) \xe2\x80\x93 27. januar 2007) var gift med  Keshav Koirala, og til sin d\xc3\xb8d en ledende politiker i Kongresspartiet._NEWLINE_Pramod Upadhaya, Nonas bror, har v\xc3\xa6rt General Manager of National Trading Corporation._NEWLINE_Tarini Prasad Koirala (f\xc3\xb8dt 1923, d\xc3\xb8d 1973) var journalist og grunnlegger av (den n\xc3\xa5 statlige) Radio Nepal.\n_START_SECTION_\nKPs d\xc3\xb8tre\n_START_PARAGRAPH_\nNaini Koirala (gift Upadhyaya)._NEWLINE_Amod Uphadhyaya er gift med Naini. Han har v\xc3\xa6rt minister for Nepals Kongressparti._NEWLINE_Indira Koirala (gift Acharya)._NEWLINE_Vijaya Laxmi Koirala (gift Zaki), d\xc3\xb8d._NEWLINE_Muhammad Akram Zaki, gift med Vijaya, var pakistansk diplomat. Han er n\xc3\xa5 senior visepresident i Nawaz Shariefs parti Pakistan Muslim League._NEWLINE_Sauri Koirala (gift Aryal), d\xc3\xb8d.\n_START_SECTION_\nSvogre og svigerinner, fettere osv.\n_START_PARAGRAPH_\nLila Koirala er gift med G.P.s fetter, Saroj Koirala. Hun er tidligere minister og sentralkomitemedlem i NC._NEWLINE_Sushil Koirala er fetter av Koirala-br\xc3\xb8drene. Han er tidligere generalsekret\xc3\xa6r, n\xc3\xa5v\xc3\xa6rende viseleder av NC._NEWLINE_Binod Kumar Koirala (1935(?) \xe2\x80\x93 15. november 2006) var Sushils eldre bror. Han var aktivt NC-medlem, og sentralkomiteen kondolerte da han d\xc3\xb8de._NEWLINE_Dr. Gopal Koirala er en annen fetter. Han har v\xc3\xa6rt parlamentsrepresentant for NC._NEWLINE_Ashok Koirala, enda en fetter, har bl.a. v\xc3\xa6rt distriktspresident for Kongresspartiet i Koirala-familiens hjemby, Biratnagar.\n_START_SECTION_\nBPs barn og svigerbarn\n_START_PARAGRAPH_\nPrakash Koirala (f\xc3\xb8dt 1948) er s\xc3\xb8nn av B. P. Koirala. Etter \xc3\xa5 ha sittet i ledelsen for kongresspartiet og v\xc3\xa6rt minister, blei han i mai 2005 blei han ekskludert fra NC for \xc3\xa5 st\xc3\xb8tte det kongelige kuppet 1. februar 2005. I den andre kuppregjeringa til kong Gyanendra, proklamert 14. juli 2005, ble han utnevnt til minister for milj\xc3\xb8, vitenskap og teknologi. Etter eksklusjonen har han stifta sitt eget monarkistiske parti Nepali Congress(Nationalist), som ikke ser ut til \xc3\xa5 f\xc3\xa5 noen s\xc3\xa6rlig oppslutning. Han er far til Manisha Pashad Koirala._NEWLINE_Shree Harsha Koirala, dataingeni\xc3\xb8r, s\xc3\xb8nn av B. P. Koirala, sitter i ledelsen for Nepals Cricketforbund._NEWLINE_Shashank Koirala, kjent \xc3\xb8yenlege, er B.P. Koiralas yngste s\xc3\xb8nn. I 2004 erkl\xc3\xa6rte han at han var klar til \xc3\xa5 g\xc3\xa5 inn i politikken for Kongresspartiet. F\xc3\xb8r kuppet i 2005 bodde hans onkel G.P. Koirala hjemme hos Shashank i Katmandu. Etter kongens statskupp blei GP internert i nev\xc3\xb8ens hus. Huseier Shanshak gikk under jorda. P\xc3\xa5 NCs 11. kongress blei han valgt inn i partiets sentrale arbeidskomite eller arbeidsutvalg (Central Work Comitee, CWC)._NEWLINE_Hans kone Supatra Koirala, lege, thailandsk statsborger, blei kasta ut hjemmefra etter statskuppet og fikk husarrest, sammen med G.P. Koiralas hustru Sushila Koirala og Nona Koirala, som er gift med G.P.s yngre bror Keshav Koirala.\n_START_SECTION_\nGPs barn\n_START_PARAGRAPH_\nSujata Koirala (f\xc3\xb8dt 1951) (skilt fra en tysk statsborger som ga henne og datteren etternavnet Jost) er G.P. Koiralas datter og eneste barn. _NEWLINE_Anklaga for \xc3\xa5 v\xc3\xa6re den aktive parten som fikk G.P. trukket inn i en stor korrupsjonsskandale i 2000 til 2001, som bidro til \xc3\xa5 velte regjeringa hans. V\xc3\xa5ren 2005 var hun aktiv i agitasjon mot diktaturet i Nepal i New Delhi, India. Seinere samme \xc3\xa5r blei hun valgt inn i Kongresspartiets sentrale arbeidsomite (CWC)._NEWLINE_I juli 2006 gifta hun bort sin datter Melanie Koirala  Jost. If\xc3\xb8lge ei lov fra 1976 skal intet bryllup ha mer enn 51 inviterte gjester. Sujata gifta bort datra si med 3 500 gjester tilstede, noe som blei kritisert som et eksempel p\xc3\xa5 Koirala-familiens arroganse._NEWLINE_Hun blei plukka ut av Nepals Kongressparti (i praksis G.P. Koirala) som en av partiets nye representanter i Nepals overgangsparlament 2007._NEWLINE_F\xc3\xb8r konstitueringa av Nepals overgangsregjering 1. april 2007, blei det hevda at G.P. Koirala \xc3\xb8nska henne som visestatsminister og sin stedfortreder. (Ram Chandra Poudel fikk denne jobben.)_NEWLINE_H\xc3\xb8sten 2006 og v\xc3\xa5ren 2007 anklaga hun flere ganger sin fetter og rival i Kongresspartiets ledelse, Dr. Shekar Koirala (se lengre nede), for \xc3\xa5 v\xc3\xa6re \xc2\xabmaoist\xc2\xbb. Pressekommentarer hevda at dette avspeila Sujatas egne politiske ambisjoner.\n_START_SECTION_\nMPs barn\n_START_PARAGRAPH_\nKamal Koirala er s\xc3\xb8nn av M. P. Koirala. Han er journalist og leder for den sentrale r\xc3\xa5dgivningskomiteen i Communist Party of Nepal (Unified Marxist-Leninist)._NEWLINE_Bimal Koirala er ogs\xc3\xa5 s\xc3\xb8nn av M. P. Koirala.\n_START_SECTION_\nKeshav Koiralas barn\n_START_PARAGRAPH_\nNirjanan Koirala, advokat, s\xc3\xb8nn av Keshav og Nona, beskrives som r\xc3\xa5dgiver til DC. Han bor i New Delhi, India._NEWLINE_Dr. Sekhar Koirala (transkriberes ogs\xc3\xa5 Shekhar), s\xc3\xb8nn av Keshav og Nona Koirala, medlem av sentralkomiteen og den sentrale arbeidskomiteen (CWC) i NC. Var v\xc3\xa5ren 2005 aktiv i New Delhi for DC sammen med sin kusine Sujata. Sto tidlig i 2006 fram som en sentral talsperson b\xc3\xa5de for GP og NC._NEWLINE_Det ser ut til at han har v\xc3\xa6rt blant Kongresspartiets forhandlere med maoistene i 2005 og 2006._NEWLINE_Dr. Shekar sto p\xc3\xa5 noen av listene som nepalsk presse offentliggjorde p\xc3\xa5 forh\xc3\xa5nd over nye medlemmer av Nepals overgangsparlament 2007 som Nepals Kongressparti skulle sette inn. (I praksis blei disse medlemmene h\xc3\xa5ndplukka av G. P. Koirala.) Da den endelige lista blei offentliggjort, var han ikke med. Isteden var GPs eneste datter Sujata Koirala blant de utvalgte._NEWLINE_Sujata har offentlig anklaga sin fetter for \xc3\xa5 v\xc3\xa6re \xc2\xabmaoist\xc2\xbb, noe som blir tolka som et uttrykk for at hun ser ham som en viktig rival, b\xc3\xa5de om farens gunst og toppstillinger i partiet.\n_START_SECTION_\nIndira Acharyas barn\n_START_PARAGRAPH_\nShailaja Acharya (f\xc3\xb8dt 1943(?)) tilh\xc3\xb8rer ledelsen i NC, og var i en periode i 1968 Nepals til n\xc3\xa5 eneste kvinnelige visestatsminister. I september 2005 gikk hun p\xc3\xa5 eget initiativ av som medlem av den sentrale arbeidskomiteen (CWC) som et ledd i en protest mot utviklinga i partiet \xe2\x80\x93 kanskje  mot politikken med \xc3\xa5 alliere seg med maoistene. G.P.s datter Sujata Koirala beskrives som hennes erkerival._NEWLINE_I desember 2006 utnevnte G.P. Koirala henne til ambassad\xc3\xb8r i Delhi. Dette m\xc3\xb8tte sterk kritikk, fordi hun blir rekna som en motstander av demokratioppr\xc3\xb8ret Jana Andolan 2006. Etter store demonstrasjoner m\xc3\xa5tte den og alle andre utnevnelser av nye ambassad\xc3\xb8rer trekkes tilbake.\n_START_SECTION_\nPrakash Koiralas barn\n_START_PARAGRAPH_\nManisha Prasad Koirala (f\xc3\xb8dt 16. august 1970 i Katmandu), barnebarn av B.P. Koirala, datter av Prakash Koirala, er en ber\xc3\xb8mt Bollywood-stjerne. Hun blei p\xc3\xa5 1990-tallet utnevnt til Bollywoods vakreste kvinnelige skuespiller. I 2005 gikk det rykter om at hun ville stille til valg for et h\xc3\xb8yreorientert hinduistisk parti i India. (Hennes kritikere p\xc3\xa5st\xc3\xa5r at det kommer av at karrieren stuper, og at hun har problemer med vekta.) Foran kong Gyanendras upopul\xc3\xa6re lokalvalg 8. februar 2006 oppfordra hun nepalesere til \xc3\xa5 stemme, noe som fikk studenter i Nepal til \xc3\xa5 demonstrere mot henne._NEWLINE_Siddharth Koirala (f\xc3\xb8dt 1978), Manishas lillebror, har ogs\xc3\xa5 fors\xc3\xb8kt \xc3\xa5 gj\xc3\xb8re karriere i Mumbai, men har ikke blitt en s\xc3\xa5 stor stjerne som stores\xc3\xb8ster.\n_START_SECTION_\nSujata Koiralas barn\n_START_PARAGRAPH_\nMelanie Koirala (Jost), f\xc3\xb8dt i 1980 eller 1981, barnebarn av G.P. Koirala, datter av Sujata Koirala, som har studert telekommunikasjon i London, giftet seg i juli 2006 med Rubel Chaudhary fra Bangladesh. Melanie skal v\xc3\xa6re uinteressert i politikk, og paret skal bo i Dhaka. Ledende politikere fra Nepal og India var blant de 3 500 gjestene i bryllypet (se Sujata Koirala).\n_START_SECTION_\nUplasserte slektninger\n_START_PARAGRAPH_\nBhuwan Dhungan,  poet, er datter av Bishnu Prasad Koirala, som var en n\xc3\xa6r medarbeider av  B. P. Koirala. Hun er gift med tidligere president (speaker) i underhuset i parlamentet, Daman Nath Dhungana. Hennes bror Dirgha Raj Koirala var statsfunksjon\xc3\xa6r under Rana-regimet og seinere minister. Hennes fetter var Dharanidhar Koirala, ber\xc3\xb8mt poet, som var med p\xc3\xa5 \xc3\xa5 stifte avisa The Gorkha sammen med Krishna Prasad Koirala._NEWLINE_Jyoti Koirala, nok en nev\xc3\xb8 og r\xc3\xa5dgiver. Han har hatt faglige tillitsverv,  bl.a. som  regionssekret\xc3\xa6r i Nepal Trade Union Congress (NTUC) \xe2\x80\x93 Kongresspartiets fagbevegelse._NEWLINE_Bimal Koirala, enda en nev\xc3\xb8. Har v\xc3\xa6rt finansminister._NEWLINE_Shambhu Koirala, enda en nev\xc3\xb8. Leder for Morang Degree College._NEWLINE_Sriharsh Koirala er en nev\xc3\xb8 av B. P. Koirala._NEWLINE_Mahesh Acharya har v\xc3\xa6rt minister._NEWLINE_Dr. Kul Prasad Koirala er en leder i Kongresspartiet._NEWLINE_Basu Koirala har v\xc3\xa6rt generalsekret\xc3\xa6r og visepresident i Nepal Student's Union (Kongresspartiets studentorganisasjon)._NEWLINE_Bikash Koirala leda 19. mars 2006 en pressekonferanse i Katmandu p\xc3\xa5 vegne av en opposisjonell fraksjon i Nepal Student's Union (Kongresspartiets studentorganisasjon), der han er tidligere sentralt medlem._NEWLINE_Prakash Koirala (en annen, ikke identisk med BPs s\xc3\xb8nn i Gyanendras regjering) blei valgt som representant for Nepals Kongressparti i Sindhuli ved valget i 1991. Han emigrerte seinere til USA, der han blei skutt og drept i butikken der han jobba i Texas 10. april 2006._NEWLINE_Chakra Prasad Bastola er gift med ei niese av GP. Han har v\xc3\xa6rt minister for Nepals Kongressparti._NEWLINE_Oil Bahadur Gharti er gift med ei niese av GP. Han har v\xc3\xa6rt medlem av overhuset og av Kongresspartiets CWC._NEWLINE_Laxman Basnet er bror av en ektefelle til en nev\xc3\xb8 eller niese. Han har v\xc3\xa6rt leder av NCs faglige landsorganisasjon."